b'\n_START_ARTICLE_\nNaglas\n_START_PARAGRAPH_\nNaglas [nagl\xc3\xa0s] je fonolo\xc5\xa1ka kategorija, ki dolo\xc4\x8da prominentnost oz. nadrejenost dolo\xc4\x8denega zloga v besedi oz. besedni zvezi.\n_START_SECTION_\nEno- in ve\xc4\x8dglasnice\n_START_PARAGRAPH_\nNa\xc4\x8deloma velja, da je primarni naglas natanko eden v vsaki besedi, medtem ko slovenska jezikoslovna znanost u\xc4\x8di, da obstajajo tudi besede z ve\xc4\x8d naglasi (t. i. ve\xc4\x8dnaglasnice), npr. \xc5\xbeivinozdravnik, slovenskokoro\xc5\xa1ki, avtocesta, ali brez naglasa (t. i. breznaglasnice oz. klitike, tudi naslonke), npr. smo, ga, bo, \xc5\xbee.\n_START_SECTION_\nMesto naglasa\n_START_PARAGRAPH_\nNaglas je skupaj s kvantiteto in tonom ena od t. i. nadsegmentnih lastnosti oz. prozodi\xc4\x8dnih lastnosti. V sloven\xc5\xa1\xc4\x8dini naglas ni omejen glede na mesto v besedi in ni predvidljiv. Naglasa se v sloven\xc5\xa1\xc4\x8dini nau\xc4\x8dimo skupaj z besedo oziroma njenim pomenom. Neomejenost naglasa najdemo tudi v angle\xc5\xa1\xc4\x8dini, ru\xc5\xa1\xc4\x8dini, ukrajin\xc5\xa1\xc4\x8dini, italijan\xc5\xa1\xc4\x8dini, nem\xc5\xa1\xc4\x8dini itd. _NEWLINE_Obstajajo pa jeziki, kjer je naglas omejen, npr. v latin\xc5\xa1\xc4\x8dini je lahko kve\xc4\x8djemu na predzadnjem ali predpredzadnjem zlogu, v hrva\xc5\xa1\xc4\x8dini ne more biti na zadnjem, razen v enozlo\xc5\xbenicah, v franco\xc5\xa1\xc4\x8dini samo na zadnjem zlogu, v \xc4\x8de\xc5\xa1\xc4\x8dini, slova\xc5\xa1\xc4\x8dini, lu\xc5\xbei\xc5\xa1ki srb\xc5\xa1\xc4\x8dini, mad\xc5\xbear\xc5\xa1\xc4\x8dini samo na prvem, v makedon\xc5\xa1\xc4\x8dini samo na predpredzadnjem zlogu, v polj\xc5\xa1\xc4\x8dini samo na predzadnjem.\n_START_SECTION_\nTipi naglasa\n_START_PARAGRAPH_\nPoleg t. i. primarnega naglasa, obstajajo tudi sekundarni, terciarni, kvartarni itd. naglasi, v nekaterih jezikih pa se naglas organizira ritmi\xc4\x8dno (najpogosteje trohejsko ali jambsko). Foneti\xc4\x8dno se naglas realizira kot kombinacija jakosti, osnovne frekvence, trajanja in spektralnih zna\xc4\x8dilnosti.'